《勉友人归庐陵》
宋代·萧立之

云深雨黑山潦浑，于菟嘷风吹野昏。短衣蹀躞面黧黝，欲指石鼓穷湘源。

祝融峰高九万尺，五更三点看日出。何如矮屋一星灯，宇宙千年书四壁。

啼鹃催客槐自黄，江滨蟹舍鱼虾香。古来贫者士之常，白鹭洲前春草长。

作者简介：萧立之（一二○三～？）（生年据本集卷下《壬午元日试笔……》“年似渭滨人样子”、“记前壬午甫能冠”推定），原名立等，字斯立，号冰崖，宁都（今属江西）人。理宗淳祐十年（一二五○）进士。历知南城县，南昌推官，通判辰州。宋亡归隐。有《冰崖诗集》二十六卷，已佚。明弘治十八年九世孙敏辑刊《冰崖公诗拾遗》三卷。事见本集末附萧敏《识后》，明嘉靖《赣州府志》卷九有传。　萧立之诗，以《四部丛刊》影印明弘治十八年刻本为底本。新辑集外诗附于卷末。